Framhaldsskóli í tónlist verður stofnaður á þessu ári Ríkisstjórnin hefur að tillögu mennta - og menningarmálaráðherra samþykkt að settur verði á laggirnar framhaldsskóli sem býður upp á sérhæfingu í tónlist . Skólanum er ætlað að bjóða upp á framhaldsskólanám með áherslu á hljóðfæraleik og söng samkvæmt aðalnámskrá tónlistarskóla , þannig að nemendur ljúki stúdentsprófi af tónlistarbraut . Menntamálaráðuneytið vinnur nú í samstarfi við Ríkiskaup að undirbúningi auglýsingar eftir aðilum til að setja á fót og reka slíkan skóla , en fyrirhugað er að gera samning um kennslu allt að 200 nemenda sem þreyta inntökupróf . Inngöngu í skólann geta fengið nemendur annarra framhaldsskóla standist þeir inntökuprófið . Áfram er gert ráð fyrir samkomulagi til þriggja ára milli ríkis og sveitarfélaga um aðkomu ríkisins að tónlistarnámi á vegum sveitarfélaga fyrir aðra nemendur á framhaldsstigi í tónlist . Miðað er við að skólastarf hefjist á skólaárinu 2016 - 2017 með innritun nemenda af landinu öllu , óháð lögheimili .